Det russiske SAR-skib Nina Sokolova har ligget for anker i Aalbæk Bugt siden søndag flankeret af to fregatter. Nu er yderligere et russisk skib kommet til og ligger tæt på det russiske SAR-skib. Hvorfor de russiske fartøjer ligger for anker i internationalt farvand er uvist. - De er i venteposition. Nærmere kan vi ikke komme det, lyder beskeden fra Forsvarskommandoen torsdag formiddag. Og mens de russiske fartøjer er i venteposition, så holder de danske myndigheder særdeles godt øje med dem. Hør mere om de russiske fartøjer: To skibe kan ikke spores Thetis, som er et af Søværnets inspektionsskibe, opholder sig tæt på de russiske fartøjer, og på Vesselfinder fremgår det, at det danske inspektionsskib cirkulerer rundt om de russiske fartøjer, som er synlige på Vesselfinder. De to fregatter, som ligger tættere på Læsø, har slukket deres AIS-system, hvilket gør, at man ikke kan se dem på overvågningen. Også et fransk flådefartøj befinder i Kattegat tæt på de russiske fartøjer. Det franske fartøj rundede Grenen torsdag formiddag med kurs mod det område omkring 35 kilometer øst for Aalbæk, hvor de russiske skibe befinder sig sammen med det danske inspektionsskib. - Vi holder altid øje med, hvad der sker, men det er ikke mere eller mindre end normalt, oplyser Forsvarskommandoen til TV2 Nord.

Referat:
Fire russiske fartøjer - en slæbebåd, en tanker og to fregatter - ligger lige nu for anker i Aalbæk Bugt omkring 35 kilometer øst for Aalbæk og 20 kilometer nord for Læsø. Det bekræfter Forsvarskommandoen.